ธปท.พร้อมปรับลดส่วนต่างดอกเบี้ยเงินกู้และเงินฝากลง
ธปท.ชี้แนวโน้มส่วนต่างดอกเบี้ยกู้กับดอกเบี้ยฝากมีโอกาสลดลงได้อีก ถ้าส่งเสริมให้เกิดการแข่งขันและหาทางลดต้นทุนธนาคารพาณิชย์
5 ก.ค. 2553

ธปท.ชี้แนวโน้มส่วนต่างดอกเบี้ยกู้กับดอกเบี้ยฝากมีโอกาสลดลงได้อีก ถ้าส่งเสริมให้เกิดการแข่งขันและหาทางลดต้นทุนธนาคารพาณิชย์
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า การดูแลส่วนต่างดอกเบี้ยเงินกู้และเงินฝาก(สเปรส)เป็นเรื่องที่ธปท.ให้ความสนใจอยู่แล้ว และงานในส่วนนี้ธปท.มีระบบติดตามมาตลอด ถ้าในเรื่องนี้ทางกระทรวงการคลังสนใจอยากให้ไปให้ข้อมูลหรือหารือด้วย เชื่อว่าหน่วยงานที่ทำหน้าที่ดูแลมีข้อมูลพร้อมจะตอบคำถามได้อยู่แล้ว
“ส่วนต่างรายได้ดอกเบี้ยจ่ายสุทธิและรายได้ดอกเบี้ยรับสุทธิ(NIM) ของทั้งระบบธนาคารพาณิชย์ ล่าสุดในช่วงไตรมาสแรกปีนี้ ที่ระดับ 2.78% นี้ลดลงได้หรือไม่ ส่วนตัวผมคิดว่าตัวเลขนี้สามารถปรับลดลงได้อีก ตามทิศทางเศรษฐกิจ” นายบัณฑิตกล่าว
อย่างไรก็ตาม ก่อนจะให้ต้นทุนและส่วนต่างดอกเบี้ยลดลง ต้องส่งเสริมให้เกิดการแข่งขัน และมีแนวทางในการช่วยลดภาระต้นทุนของระบบธนาคารพาณิชย์ด้วย เช่น ลดหนี้เสีย ลดขั้นตอนการปฏิบัติที่ซ้ำซ้อนเป็นต้น